CELEX: 32015R0192
Language: lt
Date: 2015-02-09 00:00:00
Title: 2015 m. vasario 9 d. Tarybos reglamentas (ES) 2015/192, kuriuo iš dalies keičiamas Tarybos reglamentas (EB) Nr. 174/2005, nustatantis su karine veikla susijusios pagalbos tiekimo į Dramblio Kaulo Krantą apribojimus

2015 2 10   
               
               
                  LT
               
               
                  Europos Sąjungos oficialusis leidinys
               
               
                  L 33/1
               
            
         TARYBOS REGLAMENTAS (ES) 2015/192
         2015 m. vasario 9 d.
         kuriuo iš dalies keičiamas Tarybos reglamentas (EB) Nr. 174/2005, nustatantis su karine veikla susijusios pagalbos tiekimo į Dramblio Kaulo Krantą apribojimus
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 215 straipsnio 1 dalį,
         atsižvelgdama į 2010 m. spalio 29 d. Tarybos sprendimą 2010/656/BUSP, kuriuo atnaujinamos ribojamosios priemonės Dramblio Kaulo Krantui (1),
         atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai bei Europos Komisijos pasiūlymą,
         kadangi:
         
                     (1)
                  
                  
                     Sprendimu 2010/656/BUSP buvo pakeista Tarybos bendroji pozicija 2004/852/BUSP (2) ir atnaujintos ribojamosios priemonės, taikomos Dramblio Kaulo Krantui, siekiant įgyvendinti Jungtinių Tautų Saugumo Tarybos rezoliuciją Nr. 1572 (2004) ir tolesnes Jungtinių Tautų Saugumo Tarybos rezoliucijas. Tarybos reglamentu (EB) Nr. 174/2005 (3), priimtu siekiant įgyvendinti Bendrąją poziciją 2004/852/BUSP, nustatomi su karine veikla susijusios pagalbos tiekimo į Dramblio Kaulo Krantą apribojimai ir taip Sąjungos lygmeniu įgyvendinamas Sprendimas 2010/656/BUSP;
                  
               
                     (2)
                  
                  
                     reikėtų numatyti papildomą nuo draudimo parduoti, tiekti, perduoti arba eksportuoti įrangą, kuri gali būti panaudota vidaus represijoms, leidžiančią nukrypti nuostatą, kad prireikus būtų galima leisti tam tikrą įrangą, skirtą civiliniam naudojimui kalnakasybos srityje ar infrastruktūros projektams, priėmus Tarybos sprendimą (BUSP) 2015/202 (4);
                  
               
                     (3)
                  
                  
                     ta priemonė patenka į Sutarties dėl Europos Sąjungos veikimo taikymo sritį, todėl siekiant visų pirma užtikrinti, kad ekonominės veiklos vykdytojai visose valstybėse narėse šią priemonę taikytų vienodai, jai įgyvendinti būtina imtis reguliavimo veiksmų Sąjungos lygmeniu;
                  
               
                     (4)
                  
                  
                     todėl Reglamentas (EB) Nr. 174/2005 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (EB) Nr. 174/2005 iš dalies keičiamas taip:
            
                        1)
                     
                     
                        1 straipsnis išbraukiamas;
                     
                  
                        2)
                     
                     
                        4a straipsnis pakeičiamas taip:
                        
                           „4a straipsnis
                           
                              1.   Nukrypstant nuo 3 straipsnio, II priede nurodyta valstybės narės, kurioje įsisteigęs eksportuotojas, arba, jei eksportuotojas nėra įsisteigęs Sąjungoje, valstybės narės, kurioje įranga gali būti parduodama, tiekiama, perduodama ar eksportuojama, kompetentinga institucija gali tokiomis sąlygomis, kurias ji laiko tinkamomis, leisti parduoti, tiekti, perduoti arba eksportuoti I priede nurodytą žudyti nepritaikytą įrangą, jeigu nustato, kad atitinkamą žudyti nepritaikytą įrangą ketinama naudoti tik tam, kad Dramblio Kaulo Kranto saugumo pajėgos, palaikydamos viešąją tvarką, galėtų naudoti tik atitinkamą ir proporcingą jėgą.
                           
                           
                              2.   Nukrypstant nuo 3 straipsnio, II priede nurodyta valstybės narės, kurioje įsisteigęs eksportuotojas, arba, jei eksportuotojas nėra įsisteigęs Sąjungoje, valstybės narės, kurioje įranga gali būti parduodama, tiekiama, perduodama ar eksportuojama, kompetentinga institucija gali tokiomis sąlygomis, kurias ji laiko tinkamomis, leisti parduoti, tiekti, perduoti arba eksportuoti I priede išvardintą įrangą, kuri galėtų būti naudojama vidaus represijoms, kurią ketinama naudoti tik Dramblio Kaulo Kranto saugumo sektoriaus reformai paremti, taip pat Jungtinių Tautų operacijos Dramblio Kaulo Krante (UNOCI) bei ją remiančių Prancūzijos pajėgų rėmimui ir naudojimui.
                           
                           
                              3.   1 ir 2 dalyse nurodytas leidimas turi atitikti Reglamento (EB) Nr. 428/2009 11 ir 12 straipsniuose nustatytas išsamias taisykles. Leidimas galioja visoje Sąjungoje.
                           
                           
                              4.   Atitinkama valstybė narė praneša kitoms valstybėms narėms ir Europos Komisijai apie kiekvieną pagal šį straipsnį suteiktą leidimą per dvi savaites nuo to leidimo suteikimo.
                           
                           
                              5.   Leidimas nesuteikiamas jau atliktai veiklai.“
                           
                        ;
                  
                        3)
                     
                     
                        įterpiamas šis straipsnis:
                        
                           „4b straipsnis
                           
                              1.   Nukrypstant nuo 3 straipsnio, II priede nurodyta valstybės narės, kurioje įsisteigęs eksportuotojas, arba, jei eksportuotojas nėra įsisteigęs Sąjungoje, valstybės narės, kurioje įranga gali būti parduodama, tiekiama, perduodama ar eksportuojama, kompetentinga institucija gali tokiomis sąlygomis, kurias ji laiko tinkamomis, leisti parduoti, tiekti, perduoti arba eksportuoti I priedo 4 punkte nurodytą įrangą, jeigu ji bus naudojama tik civilinės kalnakasybos srityje ar infrastruktūros projektams.
                           
                           
                              2.   1 dalyje nurodytas leidimas turi atitikti Reglamento (EB) Nr. 428/2009 11 ir 12 straipsniuose nustatytas išsamias taisykles. Leidimas galioja visoje Sąjungoje.
                           
                           
                              3.   Eksportuotojai kompetentingai institucijai pateikia visą informaciją, kurios reikia norint įvertinti paraišką išduoti leidimą.
                           
                           
                              4.   Kompetentinga institucija nesuteikia leidimo parduoti, tiekti, perduoti ar eksportuoti I priedo 4 punkte nurodytą įrangą, jeigu nėra įsitikinusi, kad ta įranga bus naudojama tik civilinės kalnakasybos srityje ar infrastruktūros projektams.
                           
                           
                              5.   Apie ketinimą suteikti 1 dalyje nurodytą leidimą atitinkama valstybė narė praneša kitoms valstybėms narėms ir Komisijai likus bent vienai savaitei iki leidimo suteikimo.
                           
                           
                              6.   Leidimas nesuteikiamas jau atliktai veiklai.“
                           
                        ;
                  
                        4.
                     
                     
                        I priedo antraštė pakeičiama taip:
                        „3, 4a ir 4b straipsniuose nurodytos įrangos, kuri gali būti panaudota vidaus represijoms, sąrašas“;
                  
                        5.
                     
                     
                        II priedo antraštė pakeičiama taip:
                        „4a ir 4b straipsniuose nurodytų kompetentingų valdžios institucijų sąrašas“.
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2015 m. vasario 9 d.
            
               
                  Tarybos vardu
               
               
                  Pirmininkė
               
               F. MOGHERINI
            
         
         
            (1)  OL L 285, 2010 10 30, p. 28.
         
            (2)  2004 m. gruodžio 13 d. Tarybos bendroji pozicija 2004/852/BUSP dėl ribojančių priemonių Dramblio Kaulo Krantui (OL L 368, 2004 12 15, p. 50).
         
            (3)  2005 m. sausio 31 d. Tarybos reglamentas (EB) Nr. 174/2005, nustatantis su karine veikla susijusios pagalbos tiekimo į Dramblio Kaulo Krantą apribojimus (OL L 29, 2005 2 2, p. 5).
         
            (4)  2015 m. vasario 9 d. Tarybos sprendimas (BUSP) 2015/202, kuriuo iš dalies keičiamas Sprendimas 2010/656/BUSP, kuriuo atnaujinamos ribojamosios priemonės Dramblio Kaulo Krantui (žr. šio Oficialiojo leidinio p. 37).